UREDBA KOMISIJE (EU) št. 300/2010

z dne 12. aprila 2010

o vpisu imena v register zaščitenih označb porekla in zaščitenih geografskih označb [Gentse azalea (ZGO)]

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) ter zlasti tretjega in četrtega pododstavka člena 7(5) Uredbe,

ob upoštevanju naslednjega:

Nemčija je v ugovoru navedla, da bi bila registracija zadevnega imena v nasprotju s členom 2 Uredbe (ES) št. 510/2006 in bi ogrozila obstoj imen, blagovnih znamk ali proizvodov, ki so bili zakonito na trgu vsaj pet let pred dnevom objave ugovora.

Na podlagi informacij, ki jih je predložila Nemčija, in po izvedbi primernega pregleda Komisija ne more skleniti, da bi bila registracija imena „Gentse azalea“ v nasprotju s členoma 2 in 3 Uredbe (ES) št. 510/2006. Nemčija trdi, da je geografsko območje, opredeljeno v vlogi, večje od mesta Gent, da med navedenimi značilnostmi „Gentse azalea“ in geografskim območjem ni povezave in da ime ni uporabljeno. Na podlagi dokaznega gradiva v vlogi je razvidno, da se „Gentse azalea“ prideluje na opredeljenem geografskem območju in tudi zunaj meja mesta Gent. Poleg tega vloga vsebuje tudi označbe, ki dokazujejo uporabo imena pri prodaji. Vloga za registracijo temelji na dokazanem slovesu imena „Gentse azalea“ za lončnice.

Nemčija meni, da bi registracija imena „Gentse azalea“ kot zaščitena označba porekla ogrozila obstoj proizvodov, ki so zakonito na trgu, saj bi imeli proizvajalci azalej na geografskem območju konkurenčno prednost (tržno prednost) v primerjavi s proizvajalci na drugih območjih. Predložen ni bil noben dokaz, da se ime „Gentse azalea“ uporablja za lončnice, proizvedene zunaj območja, niti da je to registrirana blagovna znamka oz. da je zaščitena kot ime sorte rastline. Poleg tega se ime „Gentse azalea“ že dolgo uporablja na trgu.

Glede na to je treba ime „Gentse azalea“ vpisati v Register zaščitenih označb porekla in zaščitenih geografskih označb. Specifikacija in povzetek sta spremenjena, da se jasno pokaže, da se ime „Gentse azalea“ uporablja za lončnice.

Ukrepi, predvideni s to uredbo, so v skladu z mnenjem Stalnega odbora za zaščitene geografske označbe in zaščitene označbe porekla –

SPREJELA NASLEDNJO UREDBO:

Člen 1

Registrira se ime iz Priloge I k tej uredbi.

Člen 2

Povzetek z navedbo glavnih elementov specifikacije je v Prilogi II k tej uredbi.

Člen 3

Ta uredba začne veljati na dvajseti dan po objavi v Uradnem listu Evropske unije.

(1) UL L 93, 31.3.2006, str. 12.

(2) UL C 198, 5.8.2008, str. 13.

PRILOGA II

POVZETEK

Uredba Sveta (ES) št. 510/2006 o zaščiti geografskih označb in označb porekla

„GENTSE AZALEA“

ES št.: BE-PGI-005-0536-24.03.2006

ZOP ( ) ZGO (X)

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Ime : Vlaamse Overheid, Departement Landbouw en Visserij, Afdeling Duurzame Landbouwontwikkeling Naslov : Ellipsgebouw, Koning Albert II-laan 35, Bus 40, 1030 Brussels Telefon : +32 25527884 Telefaks : +32 25527871 E-naslov : lieve.desmit@lv.vlaanderen.be

2. Vlagatelj:

Ime : Vereniging van Vlaamse Azaleatelers Naslov : P/a Axelsvaardeken 29a, 9185 Wachtebeke Telefon : +32 93429126 Telefaks : +32 93429214 E-naslov : info@vaneetvelde.com Sestava : proizvajalci/predelovalci (X) drugo (X)

3. Vrsta proizvoda:

Skupina 3.5 Cvetje in okrasne rastline

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Gentse azalea“

4.2 Opis:

„Gentse azalea“ je lončnica, ki je pripravljena za prodajo in je torej v fazi obarvanja ali v fazi, ko ima cvet obliko plamena sveče. Na voljo je različnih oblik (okrogel grm ali običajna azaleja na steblu, lahko ima dolgo steblo, lahko je piramidne oblike in drugih neobičajnih oblik) in barv (vključno z belo, rožnato, rdečo, karminsko rdečo, roza, vijolično in lila). Lahko je enobarvna ali pa ima žile oz. robove druge barve. Za „Gentse azalea“ je značilno, da je rezultat kakovostnega pridelovanja, ki temelji na tradiciji in raznolikosti.

Kakovost zagotavljajo vnaprej določena merila za kakovost, ki temeljijo na lastnostih proizvoda (npr. porazdelitvi popkov, najmanj 80 % obarvanosti), preprostemu vzdrževanju (npr. zadostnem robu za lažje zalivanje), zanesljivosti (npr. zagotovljeno obarvanje) in estetskih značilnostih (npr. svež in zelen videz). Proizvod je znan po svoji kakovosti zaradi dolgoletne tradicije, znanja in izkušenj, obsežnih raziskav in strokovnega svetovanja.

4.3 Geografsko območje:

Pridelovalno področje je celotna provinca Vzhodna Flamska (vključno z glavnim mestom Gent).

4.4 Dokazilo o poreklu:

„Gentse azalea“ mora izvirati iz gospodarstva, registriranega pri vlagatelju, ki je vložil vlogo za registracijo. Ta register posreduje pristojnemu nadzornemu organu. Registrirana gospodarstva so pridelovalci azalej (od potaknjenca do popolnoma razvite „zelene“ azaleje ali najmanj do faze obarvanja) in trgovci (ki kupijo popolnoma razvite „zelene“ azaleje in jih pridelujejo v rastlinjakih najmanj do faze obarvanja).

Vsak pridelovalec lončnice „Gentse azalea“ mora pri tem upoštevati norme, ki so bile določene s projektom o kakovosti azalej (Project AzaleaKwaliteit – PAK). Namen projekta je ohraniti visokokakovostne azaleje „Gentse azalea“ in je sredstvo za zagotavljanje njihove kakovosti. Vsako registrirano gospodarstvo se s podpisom listine o kakovosti zaveže, da bo pri pridelavi upoštevalo norme za kakovost PAK, prejme pa tudi številko udeležbe in številko PAK. Dokler lončnice niso pripravljene za prodajo, vodijo pridelovalci za vsako serijo zapisnik o pridelovanju. Zapisnik o pridelovanju zagotavlja, da se spoštujejo pridelovalne metode in norme za kakovost. Zapisnik o pridelovanju ustrezne serije se „zelenim“ azalejam priloži pri prevozu v rastlinjak, opremijo pa se tudi z nalepko PAK, na kateri je navedena številka PAK. Preden lončnice, ki so pripravljene za prodajo, zapustijo gospodarstvo, jih pridelovalci ali trgovci opremijo z nalepko iz točke 4.8.

4.5 Metoda pridobivanja:

„Gentse azalea“ se v celoti (od razmnoževanja poganjkov do pridelave cvetoče lončnice) pridobiva na geografskem območju iz točke 4.3.

„Gentse azalea“ se razmnožuje s potaknjenci ali cepljenjem na drugo podlago. Potaknjenci se takoj pokrijejo s plastično folijo. Temperatura v substratu poganjka se nato z ogrevanjem tal poveča na 23 °C do 25 °C.

Pridelovanje zahteva redno obrezovanje rastlin. Pri tem se odstrani zgornji del vejic, da rastlina lahko požene več poganjkov. Glede na želeno velikost končnega pridelka se določi število obrezovanj. Med prvo fazo pridelovanja (do vključno drugega obrezovanja) so rastline v zaprtih prostorih, nadaljnje faze pa lahko potekajo tako v zaprtih prostorih kot tudi na prostem. „Zelene“ azaleje, ki imajo želeni končni premer, začnejo tvoriti popke. Za to je treba rastline najprej za določen čas izpostaviti nizkim temperaturam. Glede na to, koliko časa morajo biti izpostavljene nizkim temperaturam, se azaleje razvrstijo na zelo zgodaj cvetoče (od 15. avgusta dalje), zgodaj cvetoče (od 1. decembra dalje), srednje zgodaj cvetoče (od 15. januarja dalje) in pozno cvetoče (od 15. februarja dalje). Zelene azaleje se začnejo prodajati, ko so popki dovolj razviti. Za „zelene“ in cvetoče azaleje veljajo norme, ki so bile določene kot del projekta o kakovosti azalej (PAK). Cvetoče azaleje se pridobivajo s siljenjem, in sicer tako, da se dovolj zrele rastline, ki se redno zalivajo, izpostavijo temperaturi najmanj 20 °C in pogosto tudi umetni svetlobi. Prodajati se začnejo v fazi obarvanja ali v fazi, ko ima cvet obliko „plamena sveče“.

4.6 Povezava:

Vloga za zaščito imena „Gentse azalea“ temelji na slovesu tega pridelka. Vendar so naravni, zgodovinski in človeški faktorji pripomogli k izoblikovanju značilnega pridelovanja azaleje „Gentse azalea“.

Gentska regija je v zadnjih dveh stoletjih postala središče pridelovanja in trgovanja z azalejami v zahodni Evropi. Ta regija je tudi raziskovalno in informacijsko središče ter center oskrbovalnega sektorja.

Poleg zgodovinskih okoliščin so pomembno vlogo pri razvoju pridelave azalej na tem geografskem območju imeli tudi naravni elementi. Gentsko območje ima zmerno oceansko podnebje, ki je zelo primerno za gojenje azalej. Azaleje potrebujejo tudi prepustno prst. Azaleje so se prvotno pridelovale v substratu iz iglic in listja, ki je bil na voljo v regiji.

Gentski vrtnarski mojster Judocus Huytens je azaleje v gentsko regijo prvič prinesel iz Anglije leta 1774, dejansko pa jih je iz Anglije uvozil kapitan Welbanck leta 1808. Pomemben dogodek, ki je pripomogel k uspehu azaleje, je bila ustanovitev Gentskega društva za kmetijstvo in botaniko leta 1808.

Sloves azaleje „Gentse azalea“ potrjuje naslednje:

— Na razstavi, ki je potekala 6. februarja 1819, je baron Du Bois de Vroeylande razstavil prvo azalejo. Nato so bile po letu 1839 vsakih pet let organizirane razstave rož, na katerih je sodelovala mednarodna žirija. Te potekajo še danes in so po celem svetu znane kot Gentse Floraliën,

— Louis Van Houtte je bil pionir pridelovanja „Gentse azalea“, saj je izpopolnil metodo pridelovanja in svojo metodo izbiranja in razmnoževanja ter tako razvil različne nove oblike in barve. Leta 1839 je izdal svoj prvi katalog, ki je vseboval že 97 različnih sort azalea indica,

— 17. maja 1869 je bila „Gentse azalea“ razstavljena na sejmu cvetja v St. Petersburgu v Rusiji,

— pridelovanje azalej je postalo za gentsko regijo tako pomembno, da so leta 1881 začeli izdajati revijo o pridelovanju azalej z naslovom Iconographie des azalées de l'Inde,

— leta 1893 je Georges Truffaut v svoji študiji Étude sur la culture et la végétation de l'Azalea Indica zapisal: „Najpomembnejši centri pridelovanja azalej so v Belgiji, zlasti v okolici mesta Gent“,

— leta 1938 je bila po tridnevni razstavi azalej, ki je bila organizirana od 17. do 19. decembra, v Gentu izdana poštna znamka s podobo azaleje,

— iz različnih publikacij je razvidno, da so si pridelovalci prizadevali za čim večjo raznolikost barv in oblik lončnic. V kmetijski reviji Landbouwtijdschrift, ki je izšla oktobra 1954, je F. Peeters zapisal: „Azaleje, po katerih je znano mesto Gent, pridelujejo številni vrtnarji. Pridelujejo več sort, ki se med seboj razlikujejo po barvi in obliki.“

4.7 Nadzorni organ:

Ime : Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Naslov : WTC III, Simon Bolivarlaan 30, 1000 Brussels, Belgium Telefon : 02/208.40.40 Telefaks : 02/208.39.75 E-naslov : Dirk.Demaeseneer@economie.fgov.be

4.8 Označevanje:

Lončnice so opremljene z nalepko z napisom „Gentse azalea“, simbolom ZGO in številko PAK.